**ศิริพร พลนรา** (เกิด 1 ธันวาคม พ.ศ. 2525) ชื่อเล่น **แอร์** หรือที่รู้จักกันในชื่อ **แอร์ สุชาวดี** เป็นนักร้องลูกทุ่งชาวไทย ภายใต้สังกัด ชัวร์ออดิโอ และ รถไฟดนตรี ตามลำดับ มีผลงานที่สร้างชื่อเสียงได้แก่เพลง ติด ร. วิชาลืม, จะฝันถึงเธอ, อยากลองรัก และ สาวไฮเซอร์ เป็นต้น

ประวัติ
-------

**แอร์ สุชาวดี** มีชื่อจริงว่า **ศิริพร พลนรา** ต่อมาเปลี่ยนชื่อเป็น "ปุณวรินทร์ พลนรา" และหลังจากจบการศึกษาระดับปริญญาโท ได้เปลี่ยนชื่อกลับมาเป็น "ศิริพร พลนรา" ตามเดิม เกิดเมื่อวันพุธที่ 1 ธันวาคม พ.ศ. 2525 ที่จังหวัดนครราชสีมา เธอมีชื่อเสียงจากการเป็นนักร้องลูกทุ่ง ออกอัลบั้มในนาม แอร์ สุชาวดี

### ครอบครัวและชีวิตส่วนตัว

เธอเป็นบุตรสาวของ นายวัชระ พลนรา และ นางกัญญารัตน์ พลนรา บิดามีตำแหน่งสุดท้ายก่อนเกษียณคือปลัดอำเภอพระทองคำ จังหวัดนครราชสีมา ส่วนมารดาทำธุรกิจจัดสรรที่ดิน ปลูกบ้านจัดสรร ซึ่งเธอก็มาสานต่อธุรกิจต่อจากครอบครัวด้วยเช่นกัน

แอร์ สุชาวดี เป็นบุตรสาวคนเดียวของครอบครัว และมีพี่สาวต่างมารดาอีก 2 คน เป็นหลานของ พรพรรณ วนา และเป็นลูกพี่ลูกน้องกับ สุชาร์ มานะยิ่ง (ออม) นักแสดงชื่อดัง แอร์เริ่มสนใจทางด้านการร้องเพลงด้วยเหตุที่บิดาและมารดาชอบเปิดฟังเพลงลูกทุ่งอยู่เป็นประจำ จึงเป็นผลทำให้แอร์ สุชาวดี ชอบเพลงลูกทุ่งมาตั้งแต่เกิดก็ว่าได้ 

แอร์ สุชาวดีจบการศึกษามัธยมศึกษาจากโรงเรียนสุรนารีวิทยา จากนั้นสอบเอนทรานส์ติดมหาวิทยาลัยอุบลราชธานี แต่สละสิทธิ เพราะต้องมาเป็นนักร้องอาชีพที่กรุงเทพฯ จึงมาสมัครเรียนที่กรุงเทพ สำเร็จการศึกษาระดับปริญญาตรีจากคณะนิเทศศาสตร์ สาขาวิทยุกระจายเสียงและวิทยุโทรทัศน์ มหาวิทยาลัยหอการค้าไทย ปัจจุบันสำเร็จการศึกษาระดับปริญญาโท คณะรัฐศาสตร์ สาขาผู้นำภาครัฐและภาคเอกชน มหาวิทยาลัยรามคำแหง

### วงการบันเทิง

แอร์ สุชาวดี คลั่งไคล้การประกวดร้องเพลงลูกทุ่งอย่างมากมาตั้งแต่สมัยเรียนชั้นมัธยมศึกษาปีที่ 2 ประเภทรางวัลอะไรไม่สน ขอให้ได้ประกวด โดยมีทางครอบครัวช่วยเหลือในการฝึกซ้อมร้องเพลง และผลักดันอย่างเต็มที่ จนในที่สุดเมื่อเรียนอยู่ชั้นมัธยมศึกษาปีที่ 6 เธอก็ชนะเลิศการประกวดร้องเพลงในโครงการ "ฟอร์ด เรนเจอร์ ออนทัวร์" ที่จัดประกวดขึ้นที่จังหวัด นครราชสีมา ภาพและประวัติของผู้ชนะเลิศทั้งฝ่ายหญิงและชาย จะได้รับการตีพิมพ์ลงในนิตยสารราชาเสียงเพลง ทำให้ทางทีมงานชัวร์ออดิโอ ได้อ่านเจอประวัติของเธอ และสนใจจึงได้ติดต่อให้มาเทสต์เสียง และได้เซ็นสัญญาเป็นนักร้องในสังกัดในที่สุด โดยหลังจากที่ฝึกร้องอยู่ 1 ปี จึงได้มีผลงานในชุด ชัวร์ ช่า ช่า ช่า 3 , 4 , 5 และ 6 ก่อนจะได้ออกผลงานเดี่ยว 

ผลงานอัลบั้มเดี่ยวชุดแรก ในนาม แอร์ สุชาวดี ภายใต้สังกัดชัวร์ออดิโอ ออกวางจำหน่ายในรูปแบบ เทป ซีดี วีซีดี คาราโอเกะ เมื่อวันที่ 25 กุมภาพันธ์ 2547 ใช้ชื่อชุดว่า อยากลองรัก ซึ่งอัลบั้มชุดนี้เอง ทำให้เธอเป็นที่รู้จัก และประสบความสำเร็จอย่างมาก จากเพลง ติด ร. วิชาลืม , และเพลง จะฝันถึงเธอ เป็นต้น ทั้งนี้ย้งประสบความสำเร็จทางด้านยอดขายอัลบั้ม และเดินสายแสดงคอนเสิร์ต งานจ้างต่างๆ อีกด้วย

หลังจากนั้นศิลปินเกิดมีปัญหากับทางค่ายเรื่องของส่วนแบ่งรายได้ที่ทางบริษัทแจ้งไม่ชัดเจน จึงได้หยุดร่วมงานกัน เพราะยังติดสัญญาอยู่กับทางบริษัท จึงทำให้ตลอดระยะเวลา 4 ปีกว่าที่ผ่านมา แอร์ สุชาวดีไม่สามารถออกผลงานเพลงชุดใหม่ได้ และเมื่อหมดอายุสัญญากับทางบริษัทชัวร์ออดิโอแล้ว แอร์ สุชาวดี จึงได้มีโอกาสออกผลงานเพลงชุดใหม่กับทางต้นสังกัดใหม่ คือ บริษัท รถไฟดนตรี ที่มีคุณระย้าเป็นบอสใหญ่ของค่าย ในชื่อชุดอัลบัม "สาวไฮเซอร์" เป็นอัลบัมเปิดตัว

ผลงาน
-----

### อัลบัมเดี่ยว

#### อัลบั้ม "ติด ร. วิชาลืม" สังกัดชัวร์ออดิโอ (พ.ศ. 2547)

1. ติด ร. วิชาลืม
2. อยากลองรัก
3. จะฝันถึงเธอ
4. หนูไม่เคย
5. หนูไม่อยากเป็นสาว
6. รักได้แต่ต้องรอ
7. ใจหายหมดเลย
8. ในห้องฉัน
9. โบ๋เบ๋
10. ชมนก

#### อัลบั้ม "สาวไฮเซอร์" สังกัดรถไฟดนตรี (พ.ศ. 2551)

1. สาวไฮเซอร์
2. เพื่อนเก่าฟ้องครู
3. เพลงเก่าวันใหม่
4. ไม่มีแมวมอง
5. ขอบคุณจากใจ
6. อยากฟังทุกหลังอาหาร
7. รักสาวหล่อ
8. อยากเขียนบทเอง
9. คิดถึงเสมอ
10. สาวภูธร

#### อัลบั้ม "เจ้าสาวคนต่อไป" สังกัดรถไฟดนตรี (พ.ศ. 2554)

1. เจ้าสาวคนต่อไป
2. อย่าเกินเลย
3. คนใจง่าย
4. คนที่ฟ้าส่งมาให้รัก
5. ยอมเจ็บไม่ยอมจาก
6. กองทรายข้างทะเล
7. (ไม่ทราบชื่อเพลง รอข้อมูล)
8. (ไม่ทราบชื่อเพลง รอข้อมูล)
9. (ไม่ทราบชื่อเพลง รอข้อมูล)
10. (ไม่ทราบชื่อเพลง รอข้อมูล)
11. (ไม่ทราบชื่อเพลง รอข้อมูล)

#### อัลบั้ม "ลูกทุ่งแท้ แอร์ สุชาวดี" สังกัดอิสระ (พ.ศ. 2560)

1. ไม่ไกลกว่าใจคิดถึง
2. จริงใจไม่ไก่กา
3. พ่อนกขมิ้น
4. หลงมนต์คนใต้

### ซิงเกิล

* เพลง "ผู้หญิงอย่างฉันไม่ได้ง่ายกับใครทุกคน" สังกัด - (อิสระ) / (พ.ศ. 2555)
* เพลง "ฉันไม่ใช่คนใจง่าย" สังกัด - (อิสระ) / (พ.ศ. 2562)
* เพลง "ไม่รักน่าจะบอก" สังกัด - (อิสระ) / (พ.ศ. 2565)
* เพลง "วันที่รัก...วันที่รอ" สังกัด - (อิสระ) / (พ.ศ. 2565)

### อัลบัมเพลงกลุ่ม

* ชัวร์ชะชะช่า ชุดที่ 3 (ต.ค. 45) ร่วมกับมนต์สิทธิ์ คำสร้อย ,ดำรง วงศ์ทอง , เกษม คมสันต์ , สมชาย ไทรงาม , ฝน ธนสุนทร ,อัมพร แหวนเพชร และ บุญตา เมืองใหม่
* ชัวร์ชะชะช่า ชุดที่ 4 (ต.ค. 45) ร่วมกับมนต์สิทธิ์ คำสร้อย ,ดำรง วงศ์ทอง , เกษม คมสันต์ , สมชาย ไทรงาม , ฝน ธนสุนทร ,อัมพร แหวนเพชร และ บุญตา เมืองใหม่
* ชัวร์ชะชะช่า ชุดที่ 5 (ต.ค. 46) ร่วมกับเกษม คมสันต์ ,สมชาย ไทรงาม , สันติสุข มุกดาหาร , บุญตา เมืองใหม่ และ สุพรรษา มาภิรมย์
* ชัวร์ชะชะช่า ชุดที่ 6 (ต.ค. 46) ร่วมกับเกษม คมสันต์ ,สมชาย ไทรงาม , ไอดิน อภินันท์ , บุญตา เมืองใหม่ และ สุพรรษา มาภิรมย์
* จดหมายรักจากชัวร์ (ส.ค. 46) ร่วมกับมนต์สิทธิ์ คำสร้อย , ดำรง วงศ์ทอง , เกษม คมสันต์ , สมชาย ไทรงาม ,ฝน ธนสุนทร และ บุญตา เมืองใหม่

รางวัล
------

* เพลงไทยลูกทุ่งหญิงยอดนิยม "รางวัลพระพิฆเนศทองพระราชทาน ครั้งที่ 6" จากเพลง ติด ร. วิชาลืม ประพันคำร้องและทำนองโดย ครูสลา คุณวุฒิ เมื่อ 21 พฤษภาคม 2548
* รางวัลลูกกตัญญูแห่งปี 2561
* รางวัลผู้นำองค์กรดีเด่น CEO Leader Award 2018

อ้างอิง
-------

1. ↑  jarm.com *จำกันได้ไหม นักร้องลูกทุ่งสาว แอร์ สุชาวดี เจ้าของเพลงดัง ติด ร. วิชาลืม*. บันเทิงไทย เรียกดูเมื่อ 26กรกฎาคม 2562
2. ↑  soccersuck.com *ติดร.วิชาลืม เพลงลูกทุ่งดังในอดีตของลูกทุ่งสาวคนสวย*. บันเทิงไทย เรียกดูเมื่อ 31 สิงหาคม 2565

แหล่งข้อมูลอื่น
---------------

* แอร์ สุชาวดี ที่อินสตาแกรม
* สุชาวดี แอร์ สุชาวดี ที่เฟซบุ๊ก